b'\n_START_ARTICLE_\nLeonidas Utiosovas\n_START_PARAGRAPH_\nLeonidas Utiosovas (rus. \xd0\x9b\xd0\xb5\xd0\xbe\xd0\xbd\xd0\xb8\xcc\x81\xd0\xb4 \xd0\x9e\xcc\x81\xd1\x81\xd0\xb8\xd0\xbf\xd0\xbe\xd0\xb2\xd0\xb8\xd1\x87 \xd0\xa3\xd1\x82\xd1\x91\xd1\x81\xd0\xbe\xd0\xb2, tikrasis vardas \xe2\x80\x93 Lazaris Vaisbeinas, 1895 m. kovo 21 d. Odesoje \xe2\x80\x93 1982 m. kovo 9 d. Maskvoje) \xe2\x80\x93 rus\xc5\xb3 ir tarybinis estrados artistas, dainininkas ir kino aktorius, orkestro vadovas. TSRS liaudies artistas (1965 m., pirmasis i\xc5\xa1 TSRS estrados artist\xc5\xb3, gav\xc4\x99s \xc5\xa1\xc4\xaf vard\xc4\x85). L. Utiosovas buvo \xc4\xafvairi\xc5\xb3 \xc5\xbeanr\xc5\xb3 dain\xc5\xb3 atlik\xc4\x97jas, nuo d\xc5\xbeiazo iki miesto romanso.\n_START_SECTION_\nBiografija\n_START_PARAGRAPH_\nNuo vaikyst\xc4\x97s puikiai grojo keliais muzikos instrumentais, dainavo, m\xc4\x97go sport\xc4\x85 ir cirk\xc4\x85. U\xc5\xbe prasi\xc5\xbeengimus i\xc5\xa1mestas i\xc5\xa1 mokyklos 1911 m. prad\xc4\x97jo artisto ir skaitovo karjer\xc4\x85 balaganuose, teatruose._NEWLINE_1923 m. prad\xc4\x97jo vaidinti kine. 1929 m. suorganizavo teatralizuoto d\xc5\xbeiazo kolektyv\xc4\x85 "Tea-d\xc5\xbeiazas", v\xc4\x97liau peraugusiu \xc4\xaf Rusijos TSFR valstybin\xc4\xaf estradin\xc4\xaf orkestr\xc4\x85. 1934 m. L. Utiosovas atliko j\xc4\xaf i\xc5\xa1garsinus\xc4\xaf Kostios Potechino vaidmen\xc4\xaf G. Aleksandrovo muzikin\xc4\x97je kino komedijoje "Linksmieji vyrukai"._NEWLINE_TSRS-Vokietijos karo metu su savo orkestru koncertavo fronte, jo atliekama daina "Mi\xc5\xa1a - odesietis" buvo viena populiariausi\xc5\xb3 tarp tarybini\xc5\xb3 kari\xc5\xb3. U\xc5\xbe konceruose surinktas l\xc4\x97\xc5\xa1as buvo pastatyti trys kariniai l\xc4\x97ktuvai ir perduoti karin\xc4\x97ms oro paj\xc4\x97goms._NEWLINE_L. Utiosovas aktyviai koncertavo iki 1966 m. Palaidotas Novodevi\xc4\x8d\xc4\x97s kapin\xc4\x97se Maskvoje.\n_START_SECTION_\nK\xc5\xabryba\n_START_PARAGRAPH_\nL. Utiosovas buvo daugiaplan\xc4\x97 asmenyb\xc4\x97 \xe2\x80\x93 aktorius, dainininkas, dirigentas, organizatorius, pasakotojas. Jo orkestro programos buvo pana\xc5\xa1ios \xc4\xaf teatro spektaklius \xe2\x80\x93 tai buvo novatori\xc5\xa1kas eksperimentas, kai muzikantai tapdavo aktoriais ir \xc4\xafvykdavo men\xc5\xb3 sintez\xc4\x97. Spektakli\xc5\xb3 \xc5\xa1\xc5\xabkis buvo "Utiosovas parodys visk\xc4\x85 nuo tragedijos iki trapecijos". Vaidinimas t\xc4\x99sdavosi nuo a\xc5\xa1tuntos valandos vakaro iki antros valandos nakties.'